PATVIRTINTA

Šiaulių „Ringuvos“ mokyklos darbo tarybos

2022 m. birželio 16 d. protokolu Nr. 3

ŠIAULIŲ „RINGUVOS“ MOKYKLOS

DARBO TARYBOS VEIKLOS REGLAMENTAS

1. **BENDROSIOS NUOSTATOS**

1. Šiaulių „Ringuvos“ mokyklos darbo taryba (toliau vadinama – darbo taryba) – yra nepriklausomas darbuotojams atstovaujantis organas, Darbo kodekso nustatytais atvejais ir tvarka atstovaujantis visiems darbuotojams mokyklos lygmeniu, informavimo, konsultavimo ir kitose dalyvavimo procedūrose, kuriomis darbuotojai ir jų atstovai įtraukiami į darbdavio sprendimų priėmimą.

2. Darbo taryba savo veikloje vadovaujasi Lietuvos Respublikos įstatymais, reglamentuojančiais darbo santykius, Darbo kodeksu, šiuo reglamentu ir kitais teisės aktais.

3. Darbo taryba, vykdydama savo funkcijas, atsižvelgia į visų darbuotojų teises ir interesus, nediskriminuoja atskirų darbuotojų, jų grupių.

4. Darbo taryba savo veikloje laikosi geranoriškumo ir pagarbos teisėtiems darbdavio interesams principų.

5. Darbo taryba abipusio pasitikėjimo pagrindais bendradarbiauja su mokyklos profesine sąjunga.

6. Darbo taryba informuoja darbuotojus apie savo veiklą kiekvienais metais viešai raštu (ir / arba žodžiu visuotiniame susirinkime) pateikdama darbuotojams metinės darbo tarybos veiklos ataskaitą iki liepos 1 d.

7. Darbo taryba yra nepriklausoma nuo darbdavio. Darbdaviui draudžiama daryti įtaką darbo tarybos sprendimams ar kitaip kištis į darbo tarybos veiklą.

8. Darbo tarybai vadovauja pirmininkas. Darbo tarybos pirmininkui laikinai negalint atlikti savo funkcijų, šias funkcijas atlieka pirmininko paskirtas arba tarybos narių išsirinktas kitas darbo tarybos narys.

1. **DARBO TARYBOS POSĖDŽIAI**

**Bendrosios nuostatos**

9. Posėdis yra pagrindinė darbo tarybos veiklos forma.

10. Darbo tarybos posėdžiai vyksta ne rečiau kaip kartą per 6 mėnesius darbo tarybos pirmininko arba ne mažiau dviejų kitų narių iniciatyva.

11. Darbo tarybos kvietimu arba pritarimu (pritarus darbo tarybos narių daugumai) jos posėdžiuose turi teisę dalyvauti darbdavys ar jam atstovaujantys asmenys, įmonėje veikiančios profesinės sąjungos atstovai, darbuotojai ar kiti asmenys.

12. Darbo tarybos posėdis yra teisėtas, jeigu jame dalyvauja ne mažiau kaip du trečdaliai darbo tarybos narių.

13. Jei darbo taryboje posėdyje priimami svarbūs sprendimai, jos posėdžiai protokoluojami. Posėdžio protokolą ne vėliau kaip per penkias darbo dienas nuo posėdžio dienos pasirašo posėdžio pirmininkas ir sekretorius.

**Pasirengimas posėdžiui**

14. Klausimus svarstymui darbo tarybos posėdyje turi teisę pateikti darbo tarybos nariai, darbdavys ir darbuotojai. Darbdavys ir darbuotojai prašymus svarstyti klausimą darbo tarybos posėdyje pateikia elektronine forma (į darbo tarybos sekretoriaus elektroninį tarnybinį paštą) daiva.laurutiene@ringuvosmokykla.lt, arba raštu. Prašyme turi būti suformuluota klausimo esmė, nurodomos klausimo sprendimui svarbios aplinkybės (esant galimybei, pridedami reikiami dokumentai), siūlomas sprendimas.

15. Prašymus priima ir registruoja darbo tarybos sekretorius. Apie įregistruotą prašymą darbo tarybos sekretorius nedelsiant informuoja darbo tarybos pirmininką ir darbo tarybos narius.

16. Jeigu prašyme teikiamas svarstyti klausimas nepriklauso darbo tarybos kompetencijai, darbo tarybos pirmininkas per 3 darbo dienas nuo prašymo įregistravimo, nurodydamas motyvus, grąžina prašymą jį padavusiam asmeniui. Jeigu klausimas pateikiamas nesilaikant šio reglamento 14 punkte nustatytų reikalavimų, darbo tarybos pirmininkas per 3 darbo dienas nuo prašymo įregistravimo, nurodydamas motyvus, gali grąžinti prašymą jį padavusiam asmeniui ir paprašyti jį papildyti.

17. Jeigu gautas prašymas yra anoniminis, jis gali būti nesvarstomas. Anoniminis prašymas gali būti svarstomas, jeigu tai įmanoma be pareiškėjo dalyvavimo.

18. Šio reglamento nustatyta tvarka pateiktus klausimus darbo tarybos pirmininkas įtraukia į darbo tarybos posėdžio darbotvarkės projektą, nusprendžia dėl į posėdį kviečiamų asmenų ir, suderinęs su darbo tarybos nariais bei į posėdį kviečiamais asmenimis, nustato darbo tarybos posėdžio laiką ir vietą. Jeigu prašymas anoniminis, darbo tarybos pirmininkas turi teisę jo nepriimti.

19. Darbo tarybos posėdis rengiamas ne vėliau kaip per 10 darbo dienų nuo prašymo svarstyti klausimą darbo tarybos posėdyje įregistravimo. Jei prašymas grąžinamas jį padavusiam asmeniui šio reglamento 16 punkte nurodyta tvarka, šiame punkte nurodytas terminas skaičiuojamas nuo naujo prašymo įregistravimo datos. Jeigu paprašoma prašymą papildyti, šiame punkte nurodytas terminas skaičiuojamas nuo papildyto prašymo įregistravimo dienos.

20. Apie šaukiamo darbo tarybos posėdžio vietą ir laiką darbdaviui, darbo tarybos nariams ir kitiems į posėdį kviečiamiems asmenims pranešama ne vėliau kaip prieš tris darbo dienas, išskyrus atvejus, kai jie visi sutinka su ankstesne posėdžio data.

21. Į posėdį kviečiamiems asmenims išsiunčiamas posėdžio darbotvarkės projektas.

22. Darbo taryba, esant būtinybei aptarti svarbius darbdavio darbuotojų ekonominius, socialinius ir darbo klausimus, šaukia visuotinį darbdavio ar darbovietės darbuotojų susirinkimą (konferenciją), suderinusi su darbdaviu susirinkimo (konferencijos) datą, laiką ir vietą.

**Posėdžio tvarka**

23. Darbo tarybos posėdžiai vyksta darbo metu.

24. Darbo tarybos posėdžiui pirmininkauja darbo tarybos pirmininkas (kai jo nėra – pirmininko paskirtas arba tarybos narių išsirinktas darbo tarybos narys).

25. Posėdžio pirmininkas:

25.1. patikrina, ar yra kvorumas;

25.2. pateikia tvirtinti posėdžio darbotvarkę;

25.3. vadovauja klausimų svarstymui;

25.4. atsižvelgdamas į svarstymo rezultatus, formuluoja klausimus ir teikia balsuoti.

26. Tarybos posėdyje paprastai svarstomi ir sprendžiami tik tie klausimai, kurie įtraukti į Tarybos posėdžio darbotvarkę.

27. Darbo tarybos sprendimai priimami atviru balsavimu dalyvaujančių darbo tarybos narių balsų dauguma. Balsams pasiskirsčius po lygiai, lemia posėdžio pirmininko balsas.

1. **BAIGIAMOSIOS NUOSTATOS**

28. Visus darbo tarybos veiklos procedūrinius klausimus, kurie nenumatyti šiame reglamente, siūlo spręsti darbo tarybos pirmininkas. Toks sprendimas, darbo tarybos pirmininkui trumpai išdėsčius motyvus, gali būti priimamas darbo tarybos narių balsų dauguma.

29. Darbo tarybos darbo reglamentas ir atskiri jo punktai gali būti naikinami, papildomi arba keičiami posėdyje dalyvaujančių darbo tarybos narių balsų dauguma.

30. Darbo reglamentas galioja iki darbo tarybos kadencijos pabaigos.

Darbo tarybos pirmininkė Vilma Burbienė